[pic] | ЕВРОПЕЙСКА КОМИСИЯ |

Брюксел, 31.8.2010

COM(2010) 449 окончателен

ДОКЛАД НА КОМИСИЯТА ДО СЪВЕТА

Доклад за периода 2006—2008 г. относно финансовото състояние на общностната осигурителна схема за безработица в полза на бившите срочно наети и договорно наети служители, които са останали без работа след прекратяване на служебните си правоотношения с институция на Европейския съюз

ДОКЛАД НА КОМИСИЯТА ДО СЪВЕТА

Доклад за периода 2006—2008 г. относно финансовото състояние на общностната осигурителна схема за безработица в полза на бившите срочно наети и договорно наети служители, които са останали без работа след прекратяване на служебните си правоотношения с институция на Европейския съюз

РЕЗЮМЕ

Съгласно член 28а, параграф 11 и член 96, параграф 11 от Условията за работа на другите служители на Европейските общности, на всеки две години Комисията представя на Съвета доклад за финансовото състояние на общностната осигурителна схема за безработица и на специалния фонд „Безработица“. В настоящия доклад се представя състоянието за периода 2006—2008 г., но с цел да се гарантира съпоставимостта с предишния доклад навсякъде в доклада са посочени и цифровите данни за 2005 г.

Сегашното финансово положение на фонд „Безработица“ е задоволително, защото в счетоводен план натрупаните резерви във фонда са нараснали от 9 205 000 EUR в края на 2005 г. до 16 160 000 EUR в края на 2008 г.

Обаче новите Условия за работа на другите служители на Европейските общности, които влязоха в сила на 1 май 2004 г. и чрез които бе създаден статутът на договорно нает служител, доведоха да съществени промени по отношение на правилата за набиране на средства във фонда, категориите лица, които той покрива, както и критериите за допустимост. По тази причина през периода 2005—2008 г. системата се намираше в преход и изглежда все още не е достигнала етапа на нормалното си функциониране в края на този период, особено що се отнася до промяната в броя на бъдещите бенефициери. Поради тази причина е необходим редовен мониторинг.

Със създаването на статут на договорно нает служител и с нарастването на броя на европейските агенции вноските във фонд „Безработица“ и разходите му през 2008 г. фактически са се удвоили в сравнение с 2005 г. Приходите са се увеличили значително през 2006 г. и по-умерено през 2007 и 2008 г., докато разходите са се увеличили най-вече през 2007 и 2008 г. Тази разлика във времето е довела до нарастване на годишния излишък от 755 000 EUR през 2005 г. на 3 410 000 EUR през 2006 г. и 2 275 000 EUR през 2007 г., а после се е изразила във финансов план в лек дефицит от 330 000 EUR през 2008 г.

Нормативна рамка

Описание на схемата

С влизането в сила на новия Правилник за длъжностните лица на 1 май 2004 г. беше преустановена предишната схема , която беше в сила от 1985 г. до април 2004 г.

В тази схема се предвиждаше покритие на риска от безработица за срочно наетите служители (в таблиците по-долу обозначени за краткост като „AT“(agent temporaire)), чиито служебни правоотношения са прекратени. Съгласно тази схема общностните обезщетения за безработица допълват социалните помощи, които бившият служител може да получава по националната схема. Правото на обезщетения по разглежданата схема е за срок от 24 месеца, ако заинтересованото лице е работило поне 6 месеца като срочно нает служител. Размерът на тези допълнителни общностни обезщетения за безработица има долна и горна граница, които никога не са били предмет на адаптиране. Съгласно общностната схема фонд „Безработица“ покрива и здравната осигуровка (5,1 % от референтната основна заплата на безработния).

Ако срочно наетият служител го поиска, предишната схема остава в сила през определен преходен период за лицата, които вече са безработни, и за договорите, сключени преди 1 май 2004 г. и които са приключили след тази дата.

В новата схема , приложима от месец май 2004 г., също се предвижда покритие на риска от безработица за новата категория договорно наети служители (в таблиците по-долу обозначени за краткост като „AC“(agent contractuel)).

В новата схема правото на обезщетение е ограничено за срок, равен на една трета от действителното време, през което лицето е работило като срочно нает или като договорно нает служител, но за не повече от 36 месеца. Горната граница (приложима едва от 7-мия месец на безработица) и долната граница за срочно наетите служители са били преразгледани. Горна и долна граница има и за договорно наетите служители, но те са различни от тези за срочно наетите. Занапред те ще подлежат на годишно адаптиране (вж. адаптиране на заплатите).

Правни основания

- Член 28а от Условията за работа на другите служители на Европейските общности, въведен с член 33 от Регламент № 2799/85 на Съвета от 27.9.1985 г. (ОВ L 265, 8.10.1985 г.); изменен с Регламент № 723/2004 на Съвета от 22.3.2004 г. (ОВ L 124, 27.4.2004 г.).

- Регламент № 91/88 на Комисията от 13.1.1988 г. относно определяне на разпоредбите за прилагане на член 28а от Условията за работа на другите служители (ОВ L 11, 15.1.1989 г.).

- Правилник на Комисията от 14.7.1988 г. в резултат на общо съгласие, потвърдено от председателя на Съда на Европейските общности на 4.7.1989 г., за определяне на условията за прилагане на разпоредбите относно отпускането на обезщетения за безработица на срочно наети служители в изпълнение на член 28а, параграф 10 от Условията за работа на другите служители на Европейските общности.

- Член 96 и член 5 от приложението към Условията за работа на другите служители на Европейските общности, въведени с Регламент № 723/2004 на Съвета от 22.3.2004 г. (ОВ L 124, 27.4.2004 г.).

- Годишни регламенти за адаптирането на възнагражденията, пенсиите и другите обезщетения.

Финансово състояние на Фонд „Безработица“

Финансовото състояние на фонд „Безработица“ е представено по-долу по два различни начина. При първия от тях („Счетоводно състояние“) цифровите данни са представени така, както фигурират в счетоводните документи: дадена финансова операция е отнесена за годината, през която е била осчетоводена („Счетоводно състояние“). Някои приходи и разходи се отнасят за операции, започнати през годината, предхождаща осчетоводяването им. При втория начин („Финансово състояние“) цифровите данни са представени съгласно логиката на текущото начисляване. От тази гледна точка тези вписвания следва да бъдат отнесени за годината, от която водят началото си.

Счетоводно състояние: текущи резултати и натрупани салда за периода 2005—2008 г.

В таблица 1 е посочено общо състояние на приходите и разходите, така както са били осчетоводени, както и получените текущи салда.

Навсякъде сумите, посочени под „Обезщетения за безработица“, включват основното обезщетение за безработица, всички семейни надбавки и резултата от коригиращия коефициент (само за предишната схема). Приспаднати са всички социални помощи, получени на национално ниво (обезщетения за безработица, семейни надбавки, обезщетения за болест, бременност и др.).

Що се отнася до вноските по Общата здравноосигурителна схема (ОЗОС), обезщетенията се поемат изцяло от общностната осигурителна схема за безработица (5,1 % от референтната основна заплата на безработния). Личните вноски по схемата ОЗОС не са приспаднати от общностните обезщетения за безработица.

[pic]

Фонд „Безработица“ използва два инструмента за управление на приходите и разходите: текуща сметка за събиране на приходите и за изплащане на обезщетенията и няколко срочни сметки за депозиране на натрупаните излишъци по текущата сметка.

В първата част на таблица 2 са посочени операциите по текущата сметка, а във втората — приходите по срочните сметки, както и движенията между тези два вида сметки. В третата част са посочени консолидираните натрупани излишъци по двата вида сметки.

[pic]

Излишъкът е нараснал с 40 % през 2006 г. и с 23 % през 2007 г. През 2008 г. той е намалял с 1 %. Следователно сегашното финансово състояние на фонда е задоволително в счетоводен план при наличието на натрупан излишък от близо 16,2 млн. EUR през 2008 г.

В таблица 3 и графика 1 отново са посочени петгодишните натрупани салда, съдържащи се в предишния доклад, като по този начин е представено и изменението на натрупаното салдо в дългосрочен план (за периода 1985—2008 г.).

[pic]

[pic]

Финансово състояние: текущи резултати за периода 2005—2008 г.

Някои приходи, които са получени и осчетоводени в началото на година N, представляват удръжки от заплатите, получени в края на година N-1, а някои обезщетенията за безработица, изплатени и осчетоводени в началото на година N, се отнасят за периоди на безработица от края на година N-1. Съгласно принципите на текущото начисляване тези вписвания следва да бъдат отнесени към финансовата година N-1.

В таблица 4 и графика 2 са посочени приходите и разходите съгласно гореописаната логика, като по този начин е представено годишното „финансово“ състояние на приходите и разходите на фонд „Безработица“.

[pic]

[pic]

През 2006 г. приходите са се увеличили значително в сравнение с предходната година (36 %) и са продължили да нарастват през 2007 г. (15 %) и 2008 г. (12 %). Разходите през 2006 г. са намалели ( - 5 %) и са се увеличили съществено през 2007 г. (45 %) и през 2008 г. (48 %). Вследствие на това разминаване във времето между приходи и разходи през 2006 и 2007 г. се наблюдава значителен излишък, а през 2008 г. — малък дефицит. Този дефицит се компенсира от лихвите от инвестиции. В графика 3 са посочени текущото салдо и лихвите за периода 2005—2008 г.

[pic]

Това изменение на приходите и разходите се дължи основно на създаването на нови агенции и на въвеждането от 2004 г. на нова категория служители: наети на срочен договор (с максимална продължителност три години). Назначаването на договорно наети служители през периода 2004—2007 г. е довело до увеличаване на приходите, без да окаже непосредствено влияние върху разходите, докато от 2007 г. изтичането на срока на първите договори и придобиването на право на обезщетение за безработица са довели до силно увеличение на разходите.

Финансово състояние: разпределение на разходите и приходите по институции и общо за всички агенции за периода 2005—2008 г.

В таблица 5 е посочено разпределението на разходите и приходите по институции и общо за агенциите.

В първата част са посочени абсолютните стойности, а във втората — процентните съотношения спрямо общите разходи и приходи за всяка институция и общо за агенциите.

[pic]